钦定古今图书集成/理学汇编/学行典/第203卷 > 刘闵
## 钦定古今图书集成/理学汇编/学行典/第203卷 > 刘闵

按《六合县志》陈镐《刘孝子传》：“刘闵，字子贤，六合县人。
幼有至性，少长知学，动循古礼，造次不苟。家甚贫，极
力养母，定省温凊，疾不解带。母或恚怒，则衣冠跪床
下，竟夕不敢起。以父早亡，与祖母二丧不克葬，遂断
酒肉，远房室，训徒邻邑，朔望则号哭于殡所，如是者
三年。邻族怜之，为助其葬。母殁，哀毁骨立，庐墓侧，衰”
绖蔬食，终其丧，祭祀必斋沐，率男妇奠献，一如文公
家礼。闺门严肃。妻失爱于母，出之，终身不复娶。林少
保俊起留台，疏于朝曰：“刘闵孝行高古，虽词藻不逮，
而德宇道风，人自难及，宜征侍青宫讲读。”不报。御史
宗彝、知府陈效又荐之，诏授本县儒学训导。前后按
部大夫及守令，率与钧礼，时致馈，以赒其乏。所著有
《家礼考注》《昭穆宗子说》《五伦启蒙》《孝经刊误》等书，藏
于家。侄孙自省乡举，历长沙府同知。持身敦朴，临事
周慎，颇有闵家风。